Document ID: 32003R0807

32003R0807
L 122/36
JURNALUL OFÍCIAL AL UNIUNII EUROPENE
REGULAMENTUL (CE) NR. 807/2003 AL CONSILIULUI
din 14 aprilie 2003
de adaptare la Decizia 1999/468/CE a dispozițiilor privind comitetele care asistă Comisia în exercitarea atribuțiilor sale de executare prevăzute în actele Consiliului adoptate în conformitate cu procedura de consultare (unanimitate)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 93, 94, 269, 279 și 308,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
în urma consultării Curții de Conturi cu privire la Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (4),
întrucât:
(1)
Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (5) a înlocuit Decizia 87/373/CEE (6).
(2)
În conformitate cu declarația Consiliului și a Comisiei (7) cu privire la Decizia 1999/468/CE, dispozițiile privind comitetele care asistă Comisia în exercitarea competențelor de executare, prevăzute în temeiul Deciziei 87/373/CEE, ar trebui adaptate astfel încât să fie conforme cu dispozițiile articolelor 3, 4 și 5 din Decizia 1999/468/CE.
(3)
Declarația respectivă precizează normele privind adaptarea procedurilor comitetelor, adaptare care se realizează automat cu condiția să nu aducă atingere naturii comitetului prevăzut de actul de bază.
(4)
Termenele prevăzute de dispozițiile care urmează să fie adaptate trebuie să rămână în vigoare. În cazurile în care nu s-au prevăzut termene speciale pentru adoptarea măsurilor de punere în aplicare, termenul limită ar trebui stabilit la trei luni.
(5)
Dispozițiile cuprinse în actele care prevăd recurgerea la procedura comitetelor de tip I, stabilită prin Decizia 87/373/CEE, trebuie în consecință înlocuite cu dispoziții referitoare la procedura de consultare prevăzută la articolul 3 din Decizia 1999/468/CE.
(6)
Dispozițiile cuprinse în actele care prevăd recurgerea la procedurile comitetelor de tip IIa și IIb, stabilite prin Decizia 87/373/CEE, trebuie înlocuite cu dispozițiile referitoare la procedura de gestionare prevăzută la articolul 4 din Decizia 1999/468/CE.
(7)
Dispozițiile cuprinse în actele care prevăd recurgerea la procedurile comitetelor de tip IIIa și IIIb stabilite prin Decizia 87/373/CEE trebuie înlocuite cu dispozițiile referitoare la procedura de reglementare prevăzută la articolul 5 din Decizia 1999/468/CE.
(8)
Prezentul regulament are ca obiectiv exclusiv alinierea procedurilor comitetelor. Dacă a fost necesar, denumirile comitetelor la care se raportează aceste proceduri au fost modificate,
ADOPTĂ PREZENTUL REGULAMENT:
Articolul 1
În ceea ce privește procedura de consultare, actele enumerate în anexa I se adaptează, în conformitate cu anexa menționată, la dispozițiile corespunzătoare din Decizia 1999/468/CE.
Articolul 2
În ceea ce privește procedura de gestionare, actele enumerate în anexa II se adaptează, în conformitate cu anexa menționată, la dispozițiile corespunzătoare din Decizia 1999/468/CE.
Articolul 3
În ceea ce privește procedura de reglementare, actele enumerate în anexa III se adaptează, în conformitate cu anexa menționată, la dispozițiile corespunzătoare din Decizia 1999/468/CE.
Articolul 4
Trimiterile la dispozițiile cuprinse în actele prevăzute în anexele I, II și III se interpretează ca trimiteri la aceste dispoziții, adaptate conform prezentului regulament.
Trimiterile din prezentul regulament la vechile denumiri ale comitetelor se interpretează ca fiind trimiteri la denumirile noi.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 14 aprilie 2003.

Labels: 10
11
15